b'\n_START_ARTICLE_\nHitri virolo\xc5\xa1ki odziv\n_START_PARAGRAPH_\nHitri virolo\xc5\xa1ki odziv (angl. rapid viral response, kraj. RVR) pomeni nezaznavost virusa hepatitisa C \xc5\xa1tiri tedne po za\xc4\x8detku zdravljenja s protivirusnimi zdravili in je eno od meril u\xc4\x8dinkovitosti terapije. Soroden izraz je zgodnji virolo\xc5\xa1ki odziv (angl. early viral response, kraj. EVR), ki pomeni nezaznavnost virusa 12 tednov po uvedbi zdravljenja.\n_START_SECTION_\nDolo\xc4\x8ditev\n_START_PARAGRAPH_\nOsnova dolo\xc4\x8ditve hitrega ali zgodnjega virolo\xc5\xa1kega odziva je dolo\xc4\x8ditev RNK virusa hepatitisa C v krvi, ki se opravi s pomo\xc4\x8djo tehnike veri\xc5\xbene reakcije s polimerazo v realnem \xc4\x8dasu. Spodnja meja kvantifikacije testa mora biti vsaj 25 IE/ml, spodnja meja ob\xc4\x8dutljivosti pa vsaj 10\xe2\x80\x9315 IE/ml.\n_START_SECTION_\nPomen\n_START_PARAGRAPH_\nDolo\xc4\x8danje hitrega virolo\xc5\xa1kega odziva se uporablja v \xc5\xa1tevilnih klini\xc4\x8dnah raziskavah, saj se je izkazal kot dober napovednik trajnega virolo\xc5\xa1kega odziva, slab\xc5\xa1e pa napoveduje, kateri bolnik trajnega virolo\xc5\xa1kega odziva ne bo dosegel. Pri sodobnih oblikah zdravljenja hepatitisa C se hitri virolo\xc5\xa1ki odziv uporablja pri dolo\xc4\x8danju trajanja zdravljenja s protivirusnimi zdravili. \xc4\x8ce bolnik dose\xc5\xbee hitri virolo\xc5\xa1ki odziv, je mo\xc5\xbeno skraj\xc5\xa1anje zdravljenja predvsem pri oku\xc5\xbebi z genotipoma virusa 2 in 3, vendar so specifi\xc4\x8dne odlo\xc4\x8ditve mo\xc4\x8dno odvisne od uporabljenih protivirusnih zdravil._NEWLINE_\xc4\x8ce bolnik ne dose\xc5\xbee zgodnjega virolo\xc5\xa1kega odziva, torej ne iz\xc4\x8disti virusa 12 tednov po uvedbi zdravil, je verjetnost, da bo dosegel trajni virolo\xc5\xa1ki odziv, zelo majhna. Zato je zgodnji virolo\xc5\xa1ki odziv pomemben pri odlo\xc4\x8danju, ali je z zdravljenjem z zdravili sploh smotrno nadaljevati.'